6. schôdza NR SR - 4.deň - B. popoludní
Dátum: 2023-12-12
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

104. Milé kolegyne, milí kolegovia, tento zákon, ktorý teraz prerokuvávame, jasne svedčí o tom, čo vládna koalícia ide urobiť so Slovenskom. Zvyšovať dane, zakazovať verejnoprávnemu médiu, aby mohlo pracovať tak, ako pracuje - slobodne. No čo je ale najdôležitejšie, za tento zákon sa zakrývajú hlavné ciele koalície a to je urobiť si beztrestnosť. (Prerušenie vystúpenia predsedajúcim.) Pellegrini, Peter, predseda NR SR Poprosím vás naozaj. Pročko, Jozef, poslanec NR SR Aj teraz tie ich komentáre. To je, to je to, čo rozprávajú o nás, čo rozprávajú o mne, že či to ja nie som. Ich stupídne, naozaj stupídne komentáre, ktoré teraz nezaznamená mikrofón, to je to, čo tu prezentujú celý čas. Tvária sa a rozprávajú, že my, my sme tí, ktorí majú vulgárne slová. Aj teraz dve vulgárne slová na moju adresu zazneli, dve vulgárne slová. A viete, čo oni budú tvrdiť? Že choďte sa dať liečiť. To mi dneska dvakrát povedali, dvakrát. Je mi vás naozaj ľúto, ste úplne zaviazaní tomu Ficovi a robíte mu to, čo chce, to, čo chce. Ja neviem, či naozaj nemáte česť, či nemáte to svedomie, ale, ale asi nie. Odchádzajúci princ Krasoň, pretože inak mu neviem povedať, tiež mal na moju adresu teraz č-č, č-čká. Viete, ja naozaj som veľmi rád, veľmi som rád, že aspoň časť z vás teda zostala, časť aj poslancov z Progresívneho Slovenska, koľkí ste? Štyria, super. Aj keď ste mali námietky pred chvíľou. A som rád, že zo SaS-ky je tu tiež jeden a z KDH jeden človek, takže to je o tom, to je presne o tom, že aj my opozícia a od nás sú tu koľkí? Traja. Traja, takže aký máme my záujem. Ale som rád, že sem prišli chlapci zo Smerohlasu a vypočujú si veci. Zastropovali sme ceny energií, zastropovali. A v predvolebnej kampani Pellegrini rozprával, že budú ceny energií lacnejšie. Ceny energií sú aké? Také isté, ako sme ich dali my. V predvolebnej kampani vám rozprávali, že budú potraviny lacnejšie, kde sú tie potraviny lacnejšie? Našli ste niekde lacnejšie potraviny? Ja nie. Ja vôbec nie. Počas kríz sme naozaj podnikateľom dali pre ich zamestnancov peniaze a boli to obrovské miliardy. Pamätáte sa, čo rozprávala Saková Pellegrinimu? Veď oni to zaplatia. To bolo také hyenistické, také cynické. A teraz idú zvyšovať, zvyšovať ceny všetkého. Ak ste počúvali pozorne Ľuba Galka, tak naozaj oni idú zvyšovať spôsobom, ktorý nemá obdobu. Idú zvýšiť tie dane, ale keby tie dane išli pre dobré ciele, keby tie dane išli naozaj ľudom, ja nepoviem ani mäkké ň. Keby tie zdravotné odvody naozaj poslúžili tomu zdravotníctvu a zlepšili sa zdravotné služby, ja nepoviem ani mäkké ň. Keby z tých peňazí, ktoré vyberú na daniach policajti mali lepšiu prácu, nepoviem ani mäkké ň. Ale čo idú spraviť? Idú v druhom zákone spraviť bu-bu-bu, policajti. Vy nebudete rozprávať na iných zlých policajtov, na vysoko postavených policajtov, ktorí budú korumpovať. Ak budete rozprávať, fú, zle to s vami dopadne. A o tomto to je. O tomto je celý tento zákon, o tomto je celá vláda Roberta Fica. Roberta Fica poznáme veľmi dobre. Ja ho poznám od roku ´97, keď prišiel za mnou ešte ako mladý, mladý začínajúci politik, došiel a presviedčal ma, aby mohol účinkovať v jednej relácii. Povedali sme, že nie, lebo politici vtedy nemohli, ale keď som počul, ako falošne spieva a to falošné mu zostalo, tak sme ho tam nechali. On vtedy rozprával v zákulisí, ako on tu ide zmeniť tú sociálnu politiku, ako z neho bude úžasný človek, ako on v živote, veď to ten Mečiar čo robí, to je katastrofa. O šesť rokov neskôr s Mečiarom bil bandu, bil bandu. Máme tu ľudí, ktorí rozprávali, že si s Ficom nesadnú za jeden stôl a pozrite sa, pozrite sa. A toto je, toto je presne lex ožobračovanie, zákon, v ktorom idú zvyšovať dane, v ktorom idú ľuďom brať, ale nebudú dávať ľuďom, nie našim ľuďom. A musia tie nenažrané krky, ktoré, ktoré okolo nich stoja, ktoré im zabezpečovali kampaň, ktoré im dali obrovské milióny, musia týchto ľudí zabezpečiť. A ako? No zoberieme peniaze ľuďom. Viete, prečítam vám, čo všetko sa zdvihlo. Zdvihli sa správne poplatky, zrušila sa rovná daň, zrušila sa rovná daň pre firmy, odvody z dividend, živnostníkom stúpli odvody, brigádnikom sa zaviedli odvody, druhý pilier sa zmenšil, SMER obnovil koncesionárske poplatky, zdanili sa regulované odvetvia, zaviedol sa strop pre dávku zamestnanosti. Viete, kedy to bolo? Ficova vláda toto urobila v roku 2012. A viete, čo Ficova vláda urobila pre ľudí? Čo urobila pre dôchodcov? No tesne pred voľbami, ale naozaj tesne pred voľbami v 2020, keď zistili, že nefunguje im marketing na Petra Pellegriniho, z ktorého urobili záchrancu Slovenska, tak Fico rýchle urobil kroky, že povedal pred voľbami tesne, že dostanete trináste dôchodky. A Fico sám priznal, že toto bol dobrý ťah, to bola bomba, to nám zabezpečilo, to nám zabezpečilo percentá. Tak ako vždy oklamali ľudí, tak ako vždy oklamali ľudí. Pamätáte si niekedy, že by Robert Fico povedal niečo, čo splnil? Povedzte mi jednu jedinú vec. Mali tu byť diaľnice. Fico povedal, že on v politike v roku 2010 nebude. Fico povedal, že on si nesadne do parlamentu, veď to je taká hanba. Ja si nepamätám jednu jedinú vec, ktorú by Robert Fico splnil, čo povedal kedysi. Plnil, pardon, plnil svojim nohsledom a svojim posluhovačom plnil vrecká. A plnil im. A oni mu poslušne slúžia, poslušne budú hlasovať, pretože za to vždy niečo majú. Vždy niečo za to majú. A to nie je, to nie je, to nie je jednoduchá záležitosť. Máme tu, máme aj tu v sále ľudí, ktorí dostali peniaze, sprivatizovali firmy, ktorí zarábali na štátnych zákazkách. Veď ako reálny človek, ktorý reálne uvažuje, tak počuli ste, že jeden pán urobil 15-miliónový kšeft, dostal za to od Makoá 150-tisíc údajne v, podľa Imreczeho dostal za to údajne v krabici od šampanského úplatok a ešte tá firma, ktorej ten kšeft dohodil, mala ročne dva milióny, dva milióny mať za spravovanie tohoto kšeftu. Pätnásť miliónov. Prišiel Igor Matovič a ten kšeft urobil za 28-tisíc euro. To je neskutočné, to je neskutočné. A ľudia zabudli. Fico sa ohraďuje a hovorí, že nahrávky z chaty by nemali byť právne použiteľné, lebo sú protiprávne. To znamená, to znamená, to znamená, že to, čo tam Fico porozprával, je protiprávne. A Fico tam čo rozprával? Že má od Žilinku, že má od Žilinku zabezpečené, že budú beztrestní, porozprávali tam o kadejakých možných kšeftoch, porozprávali, že to hodia na mŕtveho Lučanského. To, to je, to keď si normálny človek ešte raz pozrie tie nahrávky, pochopí, prečo to Fico chce. No a idú zrušiť, idú zrušiť 30 % peňazí pre RTVS. Pani ministerka kultúry, no a zástancom je veľký náš pán predseda mediálneho výboru. Obidvaja majú veľmi blízko k takej činnosti, to sa volá, že sú to hoaxeri naozaj, ktorí podporujú a vysielajú v médiách, ktoré nemajú s pravdivosťou nič spoločné. Šíria tam nepravdy, klamstvá, dezinformácie, sú to naozaj médiá, ktoré normálnemu človeku, ktorý počúva pani ministerku kultúry, ktorá stále, máme ministerku, ktorá je stále moderátorka v televízii. A ja verím, že, že bolo podané na ňu na výbor pre nezlučiteľnosť funkcií, že sa k tomu postavia poslanci naozaj zodpovedne, pretože poslanec by nemal robiť reklamu a pani ministerka robí reklamu médiu, v ktorom ešte na stránke pýta peniaze pre toto médium, čo je úplná katastrofa, čo sa v dejinách Slovenska ešte nestalo, aby ministerka, ministerka kultúry pýtala peniaze pre dezinfotelevíziu. Ale pobavil som sa, lebo nejaká pani poslankyňa tuná z Progresívneho Slovenska povedala, že sa už volajú Maťka a Peťko, tá televízia, čiže už sa nevolajú TV Slovan. Vláda berie ľuďom 1,3 miliardy eur ročne, to je mínus tisíc eur na štvorčlennú rodinu. Toto im vláda Roberta Fica berie. Sociálnodemokratická vláda Roberta Fica im berie tisíc eur na štvorčlennú rodinu. Ale čo vám stále rozprávajú? Stále vám rozprávajú, že to oni, to je, za všetko je zodpovedný Matovič, to oni zruinovali toto Slovensko. A ja zopakujem opäť. Keď prišla vláda Igora Matoviča k vládnutiu, tak našli v pokladnici jeden a pol miliardy. Po rokoch hojnosti jeden a pol miliardy. Boli tu také slová, že prejedli to. No neprejedli, oni to rozkradli, rozobrali si to na úkor občanov Slovenska. Veď sudca, ktorý ide na jeden súd, teda sudca, advokát, ktorý ide na jeden súd a zoberie niekoľko miliónov len za to, že ide na ten súd. Ja teraz nebudem obhajovať Richarda Sulíka, ani to, keď naozaj Najvyšší kontrolný úrad zistil tie veci, ale tých 635-tisíc euro Sulíkových je oproti miliardám, ktoré si tu oni rozobrali. Ak teda dokážu Sulíkovi tieto veci, tak nech ho zatvoria, nech sa páči, veď ako samozrejme. Ale niekoľko miliárd, ktoré si oni rozobrali, to je, to je smiešne, smiešne, smiešne. A za všetkým týmto, za všetkým tým je zrušenie špeciálnej prokuratúry. Oni sa tak boja, tak sa boja. Neviem, či ste si všimli, v médiách prebehlo teraz, že Gašpar aj s Bödörom tlačili na istého pána za jednu nahrávku Ficovu. A viete, koľko tých nahrávok má Kočner? Koľko ich ešte stále má skrytých? Spytujem sa vás. Čo myslíte, prečo chcú, aby Kočner, prečo má byť prezidentom ten, čo sa oblieka do krojíka a na traktoríku chodí orať krumpličky? Čo myslíte? Kvôli tej beztrestnosti, kvôli tej beztrestnosti. Čiže sú nervózni, vykrikujú k veci. Samozrejme, no vy by ste neboli nervózni, keby ste mali na krku 120 obvinení a 40 vaši parťáci z Alibabovej skupiny už sedia? Neboli by ste nervózni a nedávali by ste takéto zákony, keby ste sa báli, že aj vám NAKA zaklope na dvere? No samozrejme. Tento zákon, ktorý predkladajú, ktorý predkladá vládna koalícia, je zákonom, ktorý nemá, naozaj nemá nič spoločné s normálnosťou. Je to lex ožobračovanie. Idú ožobračovať Slovensko. A to neskutočným spôsobom. Najdôležitejšie pri tomto zákone je, aby sa koalícia naozaj spojila v dobrom, koalícia v dobrom. To znamená, že sa tam nájdu dvaja-traja, ktorí povedia, toto je zákon, ktorý my nemôžeme podporiť, my ho nemôžeme podporiť. Nie preto, že by nám to Robert Fico zakázal, nie preto, že by Robert Fico povedal, no dobre, chlapci, hlasujte si, ako chcete, ale máme česť. My máme svedomie, my máme svedomie. My nemôžeme podporiť veci, ktoré ľuďom zoberú. Takže ja verím, že sa koalícia spojí v dobrom, že tam sa nájde pár dobrých ľudí. A ja verím, že sa nájde aj pár dobrých ľudí aj pri tom zákone, ktorým chcú zrušiť tú trestnoprávnu zodpovednosť, kde si chcú znížiť tresty, že sa tu nájde pár dobrých ľudí. Rozprávajú tu stále, ako sme hospodárili a vyhovárajú sa, že všetko toto idú robiť preto, lebo my sme zle hospodárili. A ja vám niečo prečítam. Počas ťažkých kríz a enormnej podpory obyvateľstva sme my od roku 2020 hospodárili s rozpočtom lepšie ako priemer krajín Európskej únie aj ako priemer krajín eurozóny. Konkrétne o 0,7 desatín percenta HDP ročne lepšie ako priemer týchto krajín. Len deväť krajín Európy bolo schopných splniť kritériá, no a my sme boli medzi nimi. Zároveň sme dokázali medzi krízovými rokmi 2021 a 2022 skonsolidovať verejné financie o tri percentá. Oni rozprávajú, že idú konsolidovať, ale idú si skonsolidovať svojich ľudí. Idú si ich upratať, idú im povedať kľud, nebojte sa, zase bude na zvyšovanie, zase bude na to, aby sme sifóny v škole, ktoré mali stáť 12 euro, stáli 200 euro, nebojte sa, my to skonsolidujeme tak, že zase dáme firmičke nie 28-tisícový kšeft, ale 15 miliónový kšeft, len si prosím vás pripravte dostatok krabíc od šampanského, lebo viete, to, to nebude len za jednu krabicu. Vy dostanete stovky miliónov a my pekne dostaneme krabice od šampanského. Ľuďom idú zvyšovať dane, ľuďom idú brať ich peniaze. Pred voľbami rozprávali, že budú vláda, ktorá zabezpečí, aby sa dôchodci mali dobre, aby sa deti mali dobre, aby sa rodiny mali dobre. Tesne po voľbách nám hovoria, čo nás kritizujete? Prečo nás kritizujete? A urážajú. Urážajú, vykrikujú tu a naozaj jednoducho robia veci tak ako chcú. To je tá arogancia moci. A aj dnes musím povedať naozaj, že sa to ukázalo, pretože v rokovacom poriadku je, že predsedajúci nemá, nemá možnosť reagovať na faktické, ani by nemal reagovať na faktické poznámky poslanca. Oni to, im je to jedno, im je to jedno, im je to jedno. Vyhraj voľby, môžeš všetko. Na záver by som chcel povedať naozaj všetkým ľuďom a poprosiť aj vás, milí opoziční poslanci, je veľmi ťažká doba a ja by som chcel, aby sme naozaj zabudli na animozity a aby sme spoločne ukázali tú silu. Ja viem, že sú ľudia, ktorí, ktorí odmietajú spoluprácu, ale sú ľudia, ktorí chcú spolupracovať. A ja vyzývam všetkých slušných ľudí na Slovensku, aby podporili naše protesty, aby prišli ukázať Ficovi, Pellegrinimu, Dankovi, že Dankov kšeft za sto miliónov nie je pre ľudí. Je to pre Danka a jeho ľudí, že sú to kšefty, ktoré ľuďom nedávajú, ale berú. Ďakujem veľmi pekne. (Potlesk.)